b'\n_START_ARTICLE_\nLietuvos energetikos institutas\n_START_PARAGRAPH_\nLietuvos energetikos institutas (LEI) \xe2\x80\x93 Lietuvos energetikos mokslo tyrimo \xc4\xafstaiga Kaune, Breslaujos g.\n_START_SECTION_\nIstorija\n_START_PARAGRAPH_\n1948 m. Lietuvos moksl\xc5\xb3 akademija \xc4\xafsteig\xc4\x97 Technikos moksl\xc5\xb3 institut\xc4\x85, kuriame buvo Energetikos, Metal\xc5\xb3 technologijos, Tekstil\xc4\x97s technologijos, Statybos bei in\xc5\xbeinerini\xc5\xb3 konstrukcij\xc5\xb3, Technikin\xc4\x97s fizikos poskyriai. Institutui vadovavo akademikas Juozas Indri\xc5\xabnas. Darbams vadovavo Kauno Politechnikos instituto, Vilniaus valstybinio universiteto darbuotojai bei aukl\xc4\x97tiniai. Institute ple\xc4\x8diant tyrimus \xc4\xafvairiose technikos moksl\xc5\xb3 srityse, giliau nagrin\xc4\x97jant gamybos procesus, tyrim\xc5\xb3 metodika bei teorinis nagrin\xc4\x97jam\xc5\xb3 klausim\xc5\xb3 sprendimas vis glaud\xc5\xbeiau \xc4\x97m\xc4\x97 sietis su fizika. Jos problemas taip pat reik\xc4\x97jo nagrin\xc4\x97ti,  tuo labiau, kad jau pokario metais padaug\xc4\x97jo ir specialist\xc5\xb3 fizik\xc5\xb3, galin\xc4\x8di\xc5\xb3 jas gvildenti. Tad 1952 m. spalio m\xc4\x97n. Technikos moksl\xc5\xb3 institutas reorganizuotas \xc4\xaf Fizikos-technikos institut\xc4\x85. _NEWLINE_1956 m. atskir\xc5\xb3 instituto sektori\xc5\xb3 laboratorij\xc5\xb3 ar j\xc5\xb3 grupi\xc5\xb3 baz\xc4\x97je Kaune \xc4\xafkurti Statybos ir architekt\xc5\xabros institutas bei Lietuvos \xc5\xbeem\xc4\x97s \xc5\xabkio mechanizacijos ir elektrifikacijos institutas, o Vilniuje \xe2\x80\x93 Fizikos ir matematikos institutas (kurio baz\xc4\x97je susik\xc5\xabr\xc4\x97 Fizikos institutas, Matematikos ir kibernetikos institutas bei Puslaidininki\xc5\xb3 fizikos institutas. Pertvarkius Fizikos-technikos institut\xc4\x85 \xc4\xafkurtas ir Energetikos ir elektrotechnikos institutas. Po tolesn\xc4\x97s instituto specializacijos Pluo\xc5\xa1tini\xc5\xb3 med\xc5\xbeiag\xc5\xb3 laboratorijos baz\xc4\x97je 1961 m. \xc4\xafsteigtas Tekstil\xc4\x97s pramon\xc4\x97s mokslinio tyrimo institutas. 1967 m. institutas pavadintas Fizikini\xc5\xb3 ir technini\xc5\xb3 energetikos problem\xc5\xb3 institutu (FTEPI), nuo 1992 m. \xe2\x80\x93 Lietuvos energetikos institutas.\n_START_SECTION_\nStrukt\xc5\xabra\n_START_PARAGRAPH_\nLietuvos energetikos institute 2008 m. veik\xc4\x97 Atsinaujinan\xc4\x8di\xc5\xb3 energijos \xc5\xa1altini\xc5\xb3, Branduolin\xc4\x97s in\xc5\xbeinerijos problem\xc5\xb3, Branduolini\xc5\xb3 \xc4\xafrengini\xc5\xb3 saugos, Degimo proces\xc5\xb3, Energetikos kompleksini\xc5\xb3 tyrim\xc5\xb3, Hidrologijos, Med\xc5\xbeiag\xc5\xb3 tyrimo ir bandymo, Region\xc5\xb3 energetikos pl\xc4\x97tros, Sistem\xc5\xb3 valdymo ir automatizavimo, \xc5\xa0ilumini\xc5\xb3 \xc4\xafrengini\xc5\xb3 tyrimo ir bandymo  laboratorijos, Informacijos skyrius, Efektyvaus energijos naudojimo tyrimo centras. Lietuvos energetikos institute 2008 m. dirbo 300 darbuotoj\xc5\xb3, i\xc5\xa1 j\xc5\xb3 19 habilituot\xc5\xb3 daktar\xc5\xb3, 75 daktarai.'